من بعدما تغيبات على جلسة محاكمتها الأولى، كشفت مصادر قريبة من ملف “حمزة مون بيبي” لي متابعة فيه المغنية دنيا باطمة في حالة سراح، أن الخبرة التقنية لي تدارت على الهاتف ديالها كشفت على أسماء مشهورين آخرين لي كانو غادي يكونو ضحايا حساب التشهير. ومن بين الأسماء لي كانت غادي تكون ضحية “حمزة مون بيبي”، المغنية رجاء بلمير والأخ ديالها عمر بلمير لي كانو أيضا غادي يتعرضو للتشهير لولا أن القضية وقفات في فترة معينة. وحسب المعلومات لي توصلات بيها “كود”، رجاء بلمير كانت حتى هي غادي تتعرض للتشهير عبر الحساب والسبب يقدر يكون حيت بدات كتنافس دنيا في أعراس الخليج، وبطريقة ذكية لأنها كتطلع على المتعهدين بأجر أقل مقارنة مع باطمة وفي نفس الوقت سمعتها نقية وبعيدة على الصداع. أيضا، اعترفت ابتسام ان ختها دنيا كانت كتطلب من المعجبين والمتتبعين ديالها يهاجمو بزاف ديال الفنانين والمشاهير فقط لأنهم دخلو معاها في صراع، منهم سعيدة شرف. ودنيا وختها متابعات بجنح كتتعلق بالمشاركة في الدخول إلى نظام المعالجة الآلية للمعطيات عن طريق الاحتيال، والمشاركة عمدا في عرقلة سير هذا النظام وإحداث اضطراب فيه وتغيير طريقة معالجته، وبث وتوزيع عن طريق الأنظمة المعلوماتية أقوال أشخاص وصورهم دون موافقتهم، وبث وقائع كاذبة قصد المساس بالحياة الخاصة للأشخاص قصد التشهير بهم والمشاركة في ذلك والتهديد. 
كتنافسها فعراسات الخليج.. رجاء بلمير كانت الضحية المقبلة ديال دنيا باطمة فحسابات “حمزة مون بيبي”